钦定古今图书集成/明伦汇编/官常典/第800卷 > 瞿汝稷
## 钦定古今图书集成/明伦汇编/官常典/第800卷 > 瞿汝稷

按《明外史瞿景淳传》：“景淳子汝稷，字元立，好学，工属
文，以荫补官，三迁至刑部主事。时扶沟知县坐抶宗
人被逮，神宗怒，令予重比。汝稷曰：‘宗室出郭，法有禁，
是微服至邑庭，官自抶扶沟民耳，庸何罪’？尚书曰：‘如
上怒何’？汝稷曰：‘脱有谴，愿独当之。谳上，竟得释。历黄
州知府，徙邵武税奄倨甚，檄令伏谒，争之不得，弃官’”
归。再起，守辰州。属永顺土司彭元锦助其弟保靖土

苗，汝稷力陈不可，事得寝。寻迁长芦盐运使。潞府官
校畏其强直，私贩为沮。汝稷起家任子，格于例，不得
大用。发愤树立，不媕阿以取容。寻得疾乞骸骨。诏以
太仆少卿致仕。寻卒。